แบงก์โน้ตส์
“ดร.โกร่ง” วีรพงษ์ รามางกูร เข้าวิน ขึ้นแท่นตำแหน่งประธานกรรมการธนาคารแห่งประเทศไทย (ธปท.)
17 พ.ค. 2555

ลืมไปได้เล้ย
“ดร.โกร่ง” วีรพงษ์ รามางกูร เข้าวิน ขึ้นแท่นตำแหน่งประธานกรรมการธนาคารแห่งประเทศไทย (ธปท.) หลายคนออกมาวิพากษ์วิจารณ์ เป็นคนของการเมืองจะมาล้วงกินตับเงินทุนสำรอง “คลังหลวง”





ใครจะว่าอย่างไรก็แล้วแต่ เดอะโต้ง กิตติรัตน์ ณ ระนอง รองนายกรัฐมนตรีและ รมว.คลัง ยืดอกการันตี “ดร.โกร่ง” เป็นคนเก่งมีความรู้และความสามารถ เชื่อว่ามือประสานสิบทิศบริหารนโยบายการเงินและการคลังให้เข้าขากันได้เป็นอย่างดี
ส่วนใครจะว่าเป็นเด็กเส้นการเมือง ก็อย่าได้แคร์ “โต้ง” ตอบว่า ก็การเมืองทำหน้าที่ในการรับผิดชอบการบริหารประเทศ นักการเมืองเข้ามาจากการเลือกตั้งของประชาชน ดังนั้นการทำงานของการเมืองจึงต้องมีการประสานงานกับทุกฝ่าย
ฉะนั้นทุกฝ่ายจึงต้องฟังนโยบายทางการเมือง
สำหรับประเด็นที่ ดร.โกร่ง จะมาตั้งกองทุนมั่งคั่งเมินเสียเถอะ เพราะยังไง “โต้ง” เสียงแข็ง ยังไงก็ไม่ยอม จะคัดค้านการจัดตั้งกองทุนมั่งคั่งเต็มที่ “ผมยืนยันและเคยพูดมาตั้งแต่ครั้งเป็นหัวหน้าทีมเศรษฐกิจ และเป็น รมว.พาณิชย์ แล้วว่า ไม่เห็นด้วยและไม่มีแนวคิด ขอให้ลืมไปได้เลย”
ได้ยินมั้ย ดร.โกร่ง เรื่อง “คลังหลวง” ให้ลืมไปได้เล้ย